google/wiki40b huggingface dataset:
Pauls Dāle

Dzīvesgājums

Dzimis 1889. gada 23. jūlijā Rīgā namsaimnieka ģimenē. Mācījās Rīgas pilsētas Klasiskajā ģimnāzijā, kur apguva vācu, krievu, angļu, franču, latīņu un sengrieķu valodas. Studēja Maskavas universitātes Vēstures un filoloģijas fakultātes filozofijas zinātņu nodaļā (1908-1913). Pēc sava zinātniskā vadītāja profesora G. Čelpanova ieteikuma viņu atstāja pie universitātes gatavoties akadēmiskai darbībai, bet 1913. gadā Dāle devās uz Šveici un piestrādāja par mājskolotāju.
Pēc Pirmā pasaules kara sākuma viņš atgriezās Maskavā, kur strādāja par skolotāju un darbojās Latviešu bēgļu centrālkomitejas kultūras biroja valdē. 1916. gadā P. Dāle Maskavas universitātē ieguva filozofijas kandidāta grādu, 1917. gadā atgriezās Latvijā un bija Valmieras meiteņu ģimnāzijas direktors un Tautas universitātes lektors.
1917. gada jūnijā Tērbatā J. Oša un E. Felsberga dibinātā Latvijas Augstskolas padome viņu iecēla par padomes sekretāru. Drīz pēc atgriešanās Rīgā Latvijas Pagaidu valdība 1919. gada 2. augustā nolēma dibināt Latvijas Augstskolu un par organizācijas komitejas priekšsēdi iecēla profesoru Paulu Valdenu, bet par viņa vietnieku Paulu Dāli. Tā kā P. Valdens emigrēja uz Vāciju, tad viņš uzņēmās vadīt Augstskolas organizācijas padomes darbu (1919-1921), līdztekus strādādams par filozofijas un psiholoģijas docentu. Viņa pienākums bija sameklēt un savākt vienkopus visus latviešu zinātniekus, kas strādāja kā Krievijas, tā Rietumeiropas universitātēs, lai tos iesaistītu savas nacionālās augstskolas veidošanā.
1923. gada vasaras semestrī P. Dāle papildināja zināšanas Freiburgas universitātē, kur klausījās fenomenoloģijas kursu E. Huserla seminārā.
1927. gada 27. oktobrī P. Dāle ieguva filozofijas doktora grādu un 1928. gadā tika ievēlēts par profesoru. Nodibināja LU Eksperimentālo psiholoģijas laboratoriju, uz kuras bāzes 1938. gadā izveidoja LU Psiholoģijas institūtu. Vadīja Kanta biedrību, vēlāko Filozofijas biedrību, bija Filozofijas un reliģijas zinātņu biedrības loceklis. 1937. gadā profesors Dāle uzstājās ar referātu L'âme et la conscience 9. Starptautiskajā Filozofijas kongresā Parīzē. 
Pēc Latvijas okupācijas slēdza LU Psiholoģijas institūtu, tomēr profesoram P.Dālem atļāva strādāt, 1946. gadā apstiprināja pedagoģijas zinātņu doktora grādu un īsu brīdi viņš bija LVU Filoloģijas fakultātes dekāna vietnieks (1944-1948). Tomēr 1948. gadā politiskās un reliģiskās pārliecības dēļ viņu atlaida no darba Latvijas Universitātē un neļāva nodarboties ar zinātnisko darbu. Tikai pēc pieciem gadiem viņu pieņēma par zinātnisko līdzstrādnieku Zinātņu akadēmijas Valodas un literatūras institūta vārdnīcu daļā, un viņš no krievu valodas tulkoja mācību literatūru (1953-1963). Mūža nogali viņš aizvadīja trūkumā un ciešot no garīgas izolācijas. 
Miris Rīgā 1968. gada 20. janvārī, apglabāts Meža kapos.
Ričards Robinsons

Biogrāfija

Pēc izcelsmes ir no Ņujorkas, taču ilgus gadus nostrādājis Bermudā. Pazīstams kā pastāvīgs ASV šaha turnīru dalībnieks. Lielāko panākumu šahā sasniedzis 1996. gadā Erevānā, kad Bermudu komandas sastāvā Pasaules šaha olimpiādē individuālajā vērtējumā izcīnījis zelta medaļu pie 2. galdiņa, apsteidzot pēc sava procentuālā rezultāta lielmeistaru Alekseju Jermoļinski.
Johans IV fon Minhauzens

Hronikas liecības

Rusova hronika par bīskapu Johanu raksta:
"1559. gadā Jānis Meninghauzens, Sāmsalas un Kurzemes biskaps, atstāja abas biskapijas aiz bailēm no krieviem un atdeva viņas dāņu ķēniņam Frederikam II, kuŗš viņas pieņēma, lai atdotu savam brāļam hercogam Magnusam".
— Rusova hronika
Pārmija (asmeņu daļa)

Pārmija ir atsevišķa pārmiju pārvedas sastāvdaļa, kas nodrošina brīvu un drošu riteņa pārriti no rāmjsliedes uz asmeni un pretējā virzienā, kā arī — nodrošina riteņa turpmāku virziena regulāras iesāktās trajektorijas saglabāšanu vai arī riteņa kustības trajektorijas pagriešanu sānceļa virzienā. Kustība pa pārmiju pārvedu ir iespējama paasmens un pretasmens virzienā. Pārmijas robežas ir no rāmjsliežu salaidnes līdz asmens resgalim. Rāmjsliedes beigas pārmijā parasti sakrīt ar asmens resgali — t.i. laidumā starp tām pašām brusām. Nobīde nav vēlama. Riteņpārim iebraucot nesagatavotā maršrutā, var notikt pārmijas uzgriešana — dzelzceļa satiksmes drošības pārkāpums.

Vienkāršā pārmiju pārveda

A — B ir taisnvirziens; C — sānu virziens. Asmeņi attēloti sarkanā krāsā.
Edgars Holadejs

Šaha kompozīcija

Pirmo uzdevumu Edgars Holadejs sastādīja 17 gadu vecumā. Kopumā publicēja vairāk nekā 2200 šaha kompozīcijas. No 1949. gada līdz 1963. gadam viņš bija "Amerikāņu šaha biļetena" (American Chess Bulletin) šaha uzdevumu sadaļas redaktors. 1963. gadā viņš nodibināja "ASV šaha uzdevumu biļetenu" (US Problem Bulletin). Publicējis vairākus šaha kompozīciju krājumus.
1956. gadā viņam tika piešķirts starptautiskā tiesneša un 1977. gadā starptautiskā meistara tituls šaha kompozīcijā.
Jevgeņijs Bogdanovs

Sasniegumi šaha kompozīcijā

Pirmo uzdevumu sastādījis 1967. gadā. Līdz 2009. gadam viņš publicējis vairāk nekā 6500 uzdevumus, galvenokārt divvilčus, trīsvilčus, daudzvilčus, palīgmatus un pašmatus, to starpā vairāk nekā 4000 miniatūras. Vairāk nekā 2500 uzdevumu ieguvuši atzinības, tai skaitā vairāk nekā 1000 godalgas (300 pirmās).
Bogdanovs bijis vairākkārtīgs Ukrainas čempions, Ukrainas lielmeistars šaha kompozīcijā. PSRS izlases komandas sastāvā kļuvis par pasaules čempionu (4. WCCT) un Ukrainas komandas sastāvā par sudraba medaļas ieguvēju (6. WCCT).
Kopš 1970. gada bijis tiesnesis vairāk nekā 60 starptautiskiem sastādīšanas konkursiem. Viņš bija vairāku šaha kompozīcijas tēmu, taska uzdevumu un šaha kompozīcijas grāmatu autors. Kopš 2000. gada līdz savai nāvei izdevis žurnāla Chess Leopolis, kas PDF formāta pieejams internetā.
1989. gadā FIDE viņam piešķīra starptautiskā meistara, bet 2012. gadā (pēc nāves) lielmeistara titulu šaha kompozīcijā.
Bogdanovs ir ieguvis 73,83 FIDE albumu punktus.
Interleikīns 6

Interleikīns 6 jeb IL-6 ir iekaisuma pozitīvs citokīns, ko ražo dažādas šūnas (imūnsistēmas, taukaudu šūnas). Tas ietekmē dažādus orgānus un sistēmas: asinis, aknas, imūnsistēmu un endokrīno sistēmu, kā arī metabolismu (vielmaiņu). Galvenokārt IL-6 darbojas kā stiprs hipotalāma-hipofīzes-virsnieru stimulators. Glikokortikoīdi regulē IL-6 sekrēciju pēc atgriezeniskās saites principa. IL-6 ir nozīmīgs somatotropā hormona sintēzē, inhibē tireotropā hormona sekrēciju un samazina lipīdu koncentrāciju asinīs. Interleikīns 6 tiek ātri producēts, ķermenim reaģējot uz infekcijām un audu traumām. Tas veicina ķermeņa aizsargreakciju, stimulējot tā akūtās atbildes reakcijas, asinsradi un imūnās reakcijas. Kaut arī interleikīna ekspresija tiek stingri kontrolēta ar transkripcijas un pēctranskripcijas mehānismiem, neregulētai ilgstošai IL-6 sintēzei ir pataloģiska ietekme uz hronisku iekaisumu un autoimunitāti.
32. autobusu maršruts (Rēzekne)

Maršruts

Blaumaņa iela — Rītausma kursē pa šādām ielām: Blaumaņa iela, Maskavas iela, Atbrīvošanas aleja, Saules iela un Centrālā iela (Pleikšņi).
Rītausma — Blaumaņa iela kursē pa šādām ielām: Centrālā iela (Pleikšņi), Saules iela, Atbrīvošanas aleja, Maskavas iela un Blaumaņa iela.

Atbrīvošanas alejas rekonstrukcijas laikā

Sakarā ar Atbrīvošanas alejas rekonstrukcijas darbiem, no 2011. gada 14. marta sabiedriskā transporta kustība tika novirzīta uz Dārzu ielu, ka rezultātā 40. autobusu maršruts arī tika mainīts.

Maršruts

Blaumaņa iela — Rītausma kursē pa šādām ielām: Blaumaņa iela, Maskavas iela, Atbrīvošanas aleja, Stacijas iela, Dārzu iela, Latgales iela, Atbrīvošanas aleja, Saules iela un Centrālā iela (Pleikšņi).
Rītausma — Blaumaņa iela kursē pa šādām ielām: Centrālā iela (Pleikšņi), Saules iela, Atbrīvošanas aleja, Latgales iela, Dārzu iela, Stacijas iela, Atbrīvošanas aleja, Maskavas iela un Blaumaņa iela.
Dižtauriņu virsdzimta

Kopīgās īpašības

Dižtauriņi ir aktīvi dienas laikā. Tie mājo dažādos biotopos, bet visbiežāk tās ir atklātas, saulainas ainavas. Tomēr dažas sugas mājo mežos. Pieauguši tauriņi barojas ar ziedu nektāru, izmantojot sūcējsnuķīti, tādējādi kļūstot par nozīmīgiem ziedu apputeksnēšanas kukaiņiem. Vairākas augu sugas pamatā apputeksnē dižtauriņi.
Lielākā daļa kāpuru atbilstoši savas sugas piederībai barojas ar noteiktu augu lapām.

Sistemātikas diskusijas

Ir sistemātiķi, kas dižtauriņu virsdzimtā klasificē tikai piecas dzimtas, resngalvīšu dzimtu un Amerikas kožtauriņu dzimtu klasificējot kā māsas taksonus dižtauriņu virsdzimtai, atbilstoši izdalot resngalvīšu virsdzimtu (Hesperioidea) un Amerikas kožtauriņu virsdzimtu (Hedyloidea). Sistemātiķi, kas iebilst resngalvīšu un kožtauriņu grupas apvienošanai ar dižtauriņiem, savu viedokli pamato ar grupu morfoloģiskajām atšķirībām.
Dižtauriņiem ķermeņi ir smalkāki, mazāki, toties resngalvīšiem un kožtauriņiem tie ir vairāk kodēm līdzīgi. "Īsto" dižtauriņu grupas spārni ir lielāki, taustekļi taisni, kas galos veido mezgliņu, toties resngalvīšiem taustekļu gali ir āķveidīgi. Dižtauriņu kāpuri nevērpj kūniņas un kūniņu forma ir nedaudz kantaina, nevis apaļa.
Druvienas pagasts

Upes

Azanda, Labā Vilaune, Robežupe, Tirza, Tocupīte, Vilaune.

Ezeri

Pērļa dzirnavezers, Lazdu ūdenskrātuve, Kalniņdīķis, Caunes dīķis, Gaiļa dīķis, Velniņš, Giganta ūdenskrātuve.

Vēsture

1935. gadā Cēsu apriņķa Druvienas pagasta platība bija 84 km² un tajā bija 1130 iedzīvotāji. 1945. gadā pagastā izveidoja Druvienas ciema padomi, ko gan 1947. gadā likvidēja, bet atjaunoja 1949. gadā, līdz ar pagasta likvidēšanu. Druvienas ciems ietilpis Gaujienas (1949-1956) un Gulbenes (pēc 1956. g.) rajonos. 1990. gadā ciemu reorganizēja par pagastu. 2009. gadā Druvienas pagastu kā administratīvo teritoriju iekļāva Gulbenes novadā.

Apdzīvotās vietas

Lielākās apdzīvotās vietas ir Druviena (pagasta centrs), Mežkleivas, Murāni, Silmači, Ziemeļi, Saltupes, Tīrumkleivas, Tirzieši.
Dzelzceļa līnija Zemitāni—Skulte

Zemitāni—Skulte (neoficiāls nosaukums – Rīga—Skulte) ir dzelzceļa līnija Latvijā. Līnija no Zemitāniem ir 52 km gara (no Rīgas – 56 km). Līnijā pastāv galvenokārt piepilsētas elektrovilcienu satiksme, maršrutos Rīga—Carnikava, Rīga—Saulkrasti, Rīga—Skulte. Brauciena ilgums no Rīgas līdz Skultei ar elektrovilcienu ir 1 stunda un 8–9 minūtes (atkarīgs no reisa). Regulāra kravas vilcienu satiksme pastāv līdz Ziemeļblāzmai, aiz Ziemeļblāzmas kravas vilcieni kursē samērā reti.

Vēsture

1872. gadā tika uzbūvēta Rīgas—Mīlgrāvja (mūsdienās Mangaļi) dzelzceļa līnija. To izbūvēja Rīgas—Dinaburgas dzelzceļa sabiedrība, bet no 1894. gada līnija pārgāja valsts īpašumā. 1937. gadā tika izbūvēts līnijas turpinājums līdz Rūjienai. 1957. gadā tika elektrificēts posms Rīga—Mangaļi, 1971. gadā elektrificēja posmu Mangaļi—Zvejniekciems, bet 1991. gadā – posmu Zvejniekciems—Skulte. Pēc posma Skulte—Rūjiena slēgšanas līnija tiek dēvēta par līniju Zemitāni—Skulte.
Muzejs

Muzejs (latīņu: museum; grieķu: museion — ‘mūzu templis’) ir vieta vai ēka, kur glabā un izstāda kultūrai nozīmīgus objektus. Muzeji nodarbojas ar izglītojošo un pētniecisko darbu.
Muzeja fondus un darbību noteiktā nozarē nosaka muzeja profils. Ir dabaszinātņu, vēstures, mākslas, mūzikas, tehnikas un citu profilu muzeji. Pēc muzeja profila tiek iekārtotas patstāvīgās ekspozīcijas, rīkotas ekskursijas, tematiskie pasākumi, izdoti uzziņas materiāli.
Senajā Grieķijā muzejs bija mūzām veltīts templis. Renesanses laikā ar šo vārdu saprata telpas, kur zinātnieks glabāja savu kolekciju. Līdz ar Lielo franču revolūciju 18. gadsimtā radās muzeji, kuru eksponātus varēja apskatīt plaša publika.

Muzeju nakts

Eiropā ir ieviesusies tradīcija reizi gadā rīkot muzeju nakti. Šajā dienā tiek aicināti muzejiem iesaistīties aktivitātēs, rīkot pasākumus un laist muzejā apmeklētājus bez maksas. Parasti šī aktivitāte norisinās maijā. Muzeju nakts tradīcija sākās 1997. gadā Francijā. Latvijā muzeju nakts norisinās kopš 2005. gada.
Tovačova

Vēsture

Rakstos pirmoreiz minēta 1203. gadā. Ilgu laiku pilsēta atradās Habsburgu impērijas sastāvā, tās vāciskais nosaukums bija Tobičava (vācu: Tobitschau). No 1918. gada - Čehoslovākijas sastāvā. Kopš 1993. gada - Čehijā.
Elza Žiglevica

Biogrāfija

Elza Žiglevica dzimusi 1898. gada 24. augustā Bērzmuižas pagastā ārsta ģimenē. Bērnību pavadījusi Slokā. Mācījusies Lomonosova ģimnāzijā Rīgā un vēlāk fon Dervisa ģimnāzijā Maskavā kur apguvusi mājskolotājas amatu ar specializāciju matemātikā.
1916. gadā apmeklējusi Maskavas augstākos sieviešu kursus kur divus semestrus studējusi matemātiku.
1917. gadā atgriezusies Rīgā un iestājusies vācu okupācijas iestāžu izveidotās Baltijas Tehniskās augstskolas Komerczinību fakultātē. Paralēli strādājusi par skolotāju Latviešu Izglītības biedrībā.
1918. gadā strādājusi Latvijas preses birojā kā angļu preses referente.
1919. gada septembrī iestājusies jaundibinātās Latvijas augstskolas Tautsaimniecības un tiesību zinātņu fakultātē.
Sākoties Bermonta uzbrukumam iestājusies Sieviešu palīdzības korpusā. 10. oktobrī, neskatoties uz intensīvo artilērijas apšaudi, piegādāja ēdienu kareivjiem pozīcijās Daugavmalā un tika smagi ievainota. Ievainojuma rezultātā zaudēja kāju un mira slimnīcā 1919. gada 29. oktobrī. Apbedīta Lielajos kapos ar militāru godu.
Elza Žiglevica kļuva par vienu no nedaudzajām sievietēm, kas apbalvotas ar Lāčplēša kara ordeni. Ordenis piešķirts 1928. gadā par drosmi un pašaizliedzību atbalstot Latvijas armijas karavīrus. Ņemot vērā, ka šo apbalvojumu piešķīra tikai karavīriem, viņa pēc nāves tika ieskaitīta armijā. Elza Žiglevica kļuva par pēdējo Lāčplēša kara ordeņa ieguvēju. Viņas vārds līdz ar 17 citiem studentiem, kas krituši Brīvības cīņās, tika iegravēts piemiņas plāksnē, ko 1922. gadā atklāja Latvijas Universitātes svētku zālē (tagad – Mazā aula).
Murkšķi

Izskats un ieradumi

Murkšķu cilts dzīvnieki ir ļoti dažādi auguma izmēros un ieradumos, tomēr viena īpašība tiem piemīt visiem; spēja vertikāli tupēt uz pakaļkājām ļoti ilgu laiku, justies ērti un vērot apkārtni, vai netuvojas briesmas. Murkšķu cilts dzīvnieki ir izteikti sociāli un daudzas sugas mēdz veidot kompleksas kolonijas. Lielākā daļa murkšķu ir ar īsām astēm un liela auguma. Alpu murkšķis (Marmota marmota) ir vislielākais visā vāveru dzimtā.
Burunduki (Tamias) atšķirībā no citiem murkšķu ciltī lielāko daļu dzīves pavada kokos, kā arī tiem ir citas īpašības, kas tos padara līdzīgus parastajām koku vāverēm (Sciurinae)
Alla Čerkasova

Biogrāfija

Dzimusi 1989. gadā Ļvovā. Nodarboties ar cīņas sportu sākusi māsīcas iespaidā, kas jau nodarbojusies ar šo sporta veidu. 2010. gadā pasaules čempionāta ieguvusi bronzas medaļu. 2012. gadā izcīnījusi Eiropas čempionāta sudraba medaļu. 2016. gadā Eiropas čempionātā ieguvusi bronzas medaļu, bet olimpiskajās spēlēs Riodežaneiro bijusi tikai vienpadsmitā. 2017. gadā tāpat kā pirms gada, tikusi pie bronzas medaļas. 2018. gada pasaules čempionātā izcīnījusi čempiones titulu. Ukrainas NOK nosaukusi Allu Čerkasovu par Ukrainas 2018. gada oktobra labāko sportisti. Gadu vēlāk, 2019. gadā Bukarestē ieguvusi arī Eiropas čempiones titulu.
Beigusi Ļvovas Valsts fiziskās kultūras universitātes maģistratūru.
Flatunga

Flatunga (norvēģu: Flattunga) ir ap 3 km gara un 3,5 km plata ledus mēle, kas iestiepjas okeānā Karalienes Modas Zemes piekrastē Austrumantarktīdā. Tiek uzskatīta par Licova-Holma līča austrumu robežu, kā arī atdala Prinča Olava krastu austrumos no Sojas krasta dienvidos. Dešifrējuši norvēģu kartogrāfi no 1936.-1937. gadu Larsa Kristensena ekspedīcijas aerofotomateriāliem. Nosaukta par 'plakano mēli' (Flattunga).
Zemitāna laukums

Zemitāna laukums ir laukums Teikā, Vidzemes Priekšpilsētā (platība 11 260 m²), kura vidū atrodas piemineklis pulkvedim Jorģim Zemitānam, kuram par godu tas nosaukts. Laukumu norobežo Brīvības gatve, Lielvārdes un Tālivalža iela. Laukumā ir ierīkoti apstādījumi, tai skaitā raksturīgi puķu stādījumi un cirpti klinteņu dzīvžogi. Šī ir viena no iecienītākajām satikšanās vietām Teikā.

Vēsture

Laukums izveidots 20. gadsimta 20. gadu beigās. 1930. gadā nosaukts par Zemitāna laukumu (par godu Latvijas armijas pulkvedim, Ziemeļlatvijas brigādes komandierim Jorģim Zemitānam). 1941. gadā laukums pārdēvēts par 21. jūlija laukumu (1940. gada 21. jūlijā tika pasludināta padomju varas atjaunošana Latvijā), vācu okupācijas laikā laukumam īslaicīgi bija nosaukums Berliner Platz (Berlīnes laukums), no 1942. gada līdz 1944. gada oktobrim nosaukums Exerzier Platz (Apmācības laukums). Padomju okupācijas laikā nosaukums 21. jūlija laukums. 1954. gadā šeit iekārtoti apstādījumi. 1990. gadā laukumu pārdēvēja par Teikas laukumu, 1994. gadā atjaunoja nosaukumu Zemitāna laukums. 1995. gadā laukumā novietoja tēlnieces Guntas Zemītes veidoto pieminekli Jorģim Zemitānam.

Apbūve

Zemitāna laukumā nr. 2 atrodas 1933. gadā pēc inženiera Teodora Hermanovska projekta celtais īres nams ar kinoteātri (no 1937. gada tur darbojās kinoteātris "Teika"). Pēc T. Hermanovska projekta 1933. gadā celts arī dzīvojamais nams Zemitāna laukumā nr. 4 (tur, paša namā, 30. gadu beigās dzīvoja LU profesors, Dr. agr. Maksis Eglītis).
Salīdzinošā priekšrocība

Salīdzinošās jeb relatīvās priekšrocības princips ekonomikā ir konkurētspējas teorija, kas nosaka, ka pat ja viens ražotājs spēj ražot visa veida produktus lētāk kā cits ražotājs, tirdzniecība abu starpā ir ieteicama tik ilgi, kamēr vien abu alternatīvās izmaksas ir atšķirīgas. Pretstatā absolūtā priekšrocība ir valstij, kurā preci var ražot lētāk pateicoties pastāvīgām priekšrocībām, piemēram, klimats un tamlīdzīgi. Salīdzinošo priekšrocību 19. gs. sākumā pirmais definēja ekonomists Deivids Rikardo.
Josifs Goldenbergs

Biogrāfija

Dzimis Odesā pazīstama profesora ģimenē. Mācījās Parīzes Mākslas akadēmijā (1928–1929). Beidzis prestižākās Brno (Čehoslovākija) Augstākās tehniskās skolas arhitektūras nodaļu (1934). Līdz 1940 strādāja dažādās arhitektūras projektēšanas darbnīcās Vīnē, Amsterdamā, Budapeštā; 1937 Parīzē, arhitekta Lekorbizjē (Le Corbusier) darbnīcā. 
Kopš 1940. gada dzīvoja PSRS, bija arhitekts Kišiņevas un Frunzes projektēšanas organizācijās, bet, sākot ar 1946, bija Rīgā Latvijas Valsts Tirdzniecības un sabiedriskās ēdināšanas uzņēmumu projektēšanas institūta ("Latgiprotorg") galvenais arhitekts.
Vairākkārt ar panākumiem piedalījies konkursos. Daudzu laikmetīgu tirdzniecības uzņēmumu un interjeru projektu autors.
Ances pagasts

Upes

Asiķvalks, Bērzvalks, Čikste, Drollupe, Dzērves valks, Grūžvalks, Kalējvalks, Kārklvalks, Lāžvalks, Lonaste, Mālvalks, Mīzalvalks, Nabagvalks, Ostupe, Pāce, Raķupe, Rinda, Rindsupe, Rūšupe, Sātikvalks, Stende, Teļvalks, Trumpe, Vecbelzējvalks, Vedalvalks.

Ezeri

Bēržezers, Bočezers, Bogajaņijāra, Dūmezers, Garais ezers, Kalpezers, Lukņezers, Makšķerezers, Skarbezers, Stulbezers, Zigatezers.

Vēsture

Līdz 19. gadsimta sākumam ietilpa Piltenes apgabalā.
Ances pagasts izveidots Ventspils apriņķī 1925. gadā, izdalot to no Popes pagasta. 1935. gadā tā platība bija 374,9 km² un tajā dzīvoja 3302 iedzīvotāji. 1945. gadā pagastā izveidoja Ances, Lielirbes, Lonastes un Rindas ciema padomes, bet pagastu 1949. gadā likvidēja. Ances ciems ietilpis Dundagas (1949-1956), Ventspils (1956-1962), Talsu (1962-1967) un atkal Ventspils (1967-2009) rajonos. Ances ciemam 1951. gadā pievienoja likvidēto Rindas ciemu, 1954. gadā - likvidētos Lonastes un Lielirbes (daļu) ciemus. 1990. gadā ciemu reorganizēja par pagastu. 2009. gadā Ances pagastu kā administratīvo teritoriju iekļāva Ventspils novadā.

Apdzīvotās vietas

Lielākās apdzīvotās vietas ir Ance (pagasta centrs), Irbene, Jorniņi, Kārļmuiža, Lonaste, Ostupciems, Rinda, Silciems, Virpe.
Olga Dragiļeva

Biogrāfija

Olga Dragiļeva ieguvusi bakalaura grādu Latvijas Universitātē, turpinājusi studijas Tamperes Universitātē, kur 2009. gadā ieguvusi maģistra grādu sociālajās zinātnēs.
Karjeru aizsākusi kā žurnāliste tādos laikrakstos kā "Час", "Бизнес и Балтия", "PRO100 TV", "TV5 Riga". Kopš 2012. gada darbojusies Latvijas Sabiedriskajā medijā, gan kā žurnāliste un redaktore Latvijas Radio 4 (raidījumā "Doma laukums"). Atzinību ieguvusi kā pētnieciskā žurnāliste, darbojoties raidījumā "LTV De Facto". Uzstājusies TEDx Riga. Liecinājusi Augstākajā tiesā par balsu pirkšanas gadījumiem, kurus atklājusi, veicot pētnieciskās žurnālistikas darbu.
Braiens Kempbels

Spēlētāja karjera

Pēc četrām Ontārio hokeja līgā pavadītām sezonām, Kempbels savu profesionāļa karjeru uzsāka 1999.—2000. gada sezonā, kad debitēja NHL klubā Bufalo "Sabres", lielāko sezonas daļu gan aizvadot tās AHL fārmklubā Ročesteras "Americans". "Sabres" rindās Kempbelam nostiprināties izdevās vien 2002.—03. gada sezonā. 2004.—05. gada NHL sezonas lokauta laikā Kempbels spēlēja SM līgas klubā Helsinku "Jokerit", taču pēc tam atgriezās "Sabres" rindās. 2007.—08. gada sezonas otrajā pusē Kempbels tika aizmainīts uz Sanhosē "Sharks", tās sastāvā noslēdzot sezonu.
2008. gada vasarā Kempbels noslēdza astoņus gadus ilgu līgumu ar Čikāgas "Blackhawks" vienību, savu pirmo sezonu komandas rindās noslēdzot ar 52 rezultativitātes punktiem. Tā bija Kempbela rezultatīvākā sezona NHL. 2009.—10. gada sezonā kopā ar komandu aizsargs izcīnīja Stenlija kausu. 2011. gada vasarā hokejists tika aizmainīts uz Floridas "Panthers" vienību. "Panthers" rindās Kempbels kļuva par kapteiņa palīgu un vienu no komandas vadošajiem aizsargiem. "Panthers" hokejists aizvadīja piecas sezonas, līdz 2016. gada vasarā kļuva par brīvo aģentu un noslēdza viena gada līgumu ar Čikāgas "Blackhawks". Pēc sezonas beigām Kempbels paziņoja par karjeras noslēgšanu.
Materiāls

Materiāls (latīņu: materialis — 'vielisks') ir viela vai vielu maisījums, no kā kaut kas tiek izgatavots vai kas nepieciešams kaut kādām izgatavošanas darbībām. Pēdējā gadījumā precizē, ka tas ir palīgmateriāls vai izejmateriāls. Ēdiens, degviela un medikamenti nav materiāli, jo lietošanas laikā tie iesaistās ķīmiskās reakcijās un pakāpeniski gandrīz pilnīgi izzūd, jeb pārveidojas citās vielās. Materiāli var būt dabiskas vai sintētiskas (mākslīgas) izcelsmes; tie var būt homogēni vai arī kā heterogēnas kompozīcijas.

Materiālu īpašības

Lai raksturotu materiālu piemērotību dažādu izstrādājumu izgatavošanai un to pielietošanas efektivitāti, izmanto dažādus raksturotājus. Mašīnbūvē izmantojamo materiālus raksturošanai pielieto veselu virkni raksturlielumu.
Materiālu salīdzināšanai un kvalitātes vērtēšanai galvenokārt izmanto šādas materiālu īpašības:

Fizikālās

Atoma izmēri, kušanas un kristalizācijas temperatūra, blīvums u.c.

Ķīmiskās

Atommasa, ķīmiskā aktivitāte, struktūra u.c.

Mehāniskās

Cietība, stiepes stiprība, relatīvais pagarinājums, stingrība, ilgizturība, šļūde u.c.

Tehnoloģiskās

Kaļamība, lejamība, metināmība, apstrādājamība griežot u.c.

Ekspluatācijas

Nodilumizturība, karstumizturība, korozijizturība u.c.
Diāna Pīrāgs

Dzīvesgājums

Dzimusi 1984. gadā 29. novembrī Rīgā Latvijas TV un radio estrādes orķestra solistes Olgas Pīrāgs ģimenē, bērnībā dzīvoja arī Sibīrijā, kur viņas māte tolaik bija Čitas filharmonijas soliste. Mācījās Pāvula Jurjāna mūzikas skolā flautas specialitātē, kuru pabeidza 2000. gadā. Studēja Rīgas Pedagoģijas un izglītības vadības augstskolā, kuru pabeidza 2006. gadā.
Irmino

Vēsture

Apdzīvoto vietu kā Petrivkas ciemu 1808. gadā dibināja Poltavas guberņas izbēgušie dzimtļaudis. Ap 1900. gadu pārdēvēta par Irmino. 1910. gadā atvērta pirmā lielā šahta Tsentralna-Irmine (Центральна-Ірміне), kurā 1935. gada 31. augustā Aleksejs Stahanovs ar palīgiem darba organizācijas uzlabojumu rezultātā vienas maiņas laikā 14 reizes pārpildīja tā laika izstrādes normu un kurā vēlāk aizsākās tā dēvētā «stahanoviešu kustība». 1936. gadā Irmino piešķirts pilsētas statuss, bet 1962. gadā iekļauta Kadijivkas pilsētā. 1977. gadā pilsētas statuss atjaunots, bet jau ar Teplohirskas nosaukumu. 2010. gadā pēc pilsētas iedzīvotāju referenduma atjaunots vēsturiskais nosaukums.